Martin Skuban

Martin Skuban (* 2. apríl 1979) je slovenský hudobník, autor piesní a muzikálov, učiteľ a interpret, autor hudby k pôvodným slovenským muzikálom uvádzaným v Štátnom divadle Košice a Dome kultúry Poprad. Je zakladateľom hudobných skupín Zvončeky a Aliby. Venuje sa komponovaniu, koncertnej činnosti a výučbe hry na gitaru. 

 Hudobná a divadelná tvorba 
Martin Skuban je autorom hudby k muzikálom Jednotkári, Kubo a Popoluška.

 Jednotkári 
(2006, Štátne divadlo Košice) – hudba: Martin Skuban, libreto: Pavel Dostál, réžia: Daniela Markušová, choreografia: Beáta Gogová. Dej sleduje triedu najväčších „galganov“, ktorí v maturitnom ročníku prekvapia učiteľov tým, že sa začnú učiť. Skuban naspieval postavu školníka.

 Kubo 
(2007, Štátne divadlo Košice) – hudba: Martin Skuban, libreto: Dalimír Stano podľa Jozefa Hollého, réžia: Daniela Markušová, choreografia: Beáta Gogová. Spája rockovú a ľudovú hudbu. K rockovej kapele sa pripojil komorný orchester Jantárik pod vedením Mariána Demetera. Partitúry pripravil Michal Paľko. 

 Popoluška 
(2015, Dom kultúry Poprad) – scenár a réžia: Mária Zbojanová, hudba: Martin Skuban, scéna: Ivan Siláči. Účinkovalo približne 50 mladých ľudí vo veku 4 – 21 rokov. Predstavenie vzniklo ako víťazný projekt v rámci iniciatívy Nápad pre 3 generácie a premiéra sa konala 31. mája 2015 v Poprade za účasti prezidenta Andreja Kisku.
Hudobné nahrávky vznikli v štúdiách Viliama Fiedlera (Poprad) a Martina Friedmana (Hranovnica).

 Kapely 
 Zvončeky 
Skupina vznikla v roku 1996. Debutovala piesňou Aj vy ste boli mladí, s ktorou sa umiestnila na 2. mieste v 25-miestnej česko-slovenskej hitparáde Rádia Kiks Košice. Ďalšou známou piesňou bola Čarovná. S piesňou Keď príde jar v tejto hitparáde neskôr zvíťazila. So skupinou sa Skuban zúčastnil aj súťaže Košický zlatý poklad s piesňou „Červená, biela, čierna“.  Medzi členov kapely patrili okrem Skubana aj gitarista Julo Bartók, bubeník Rado Zelenák a klávesák Štefan Tomčo.

 Aliby 
Skupinu založil Martin Skuban v roku 2003. V pôvodnej zostave hrali: Martin Skuban (gitara, spev), Ľudovít Juhász (klávesy, spev), Ivan Zmoray (basgitara), Vlado Peniak (bicie). V roku 2004 nastúpil na bicie Janko Fudala. V rokoch 2005 – 2008 pôsobil na klávesoch Dávid Benkö a na bicích Tomáš Sýkora. Skupina účinkovala v relácii Kapela na predaj (TV Markíza), v relácii Hudobný duel (RTVS – víťazstvo) a v súťaži Košický zlatý poklad. Známe piesne: Letmá, Neodleť. 

 Vzdelanie 
Martin Skuban vyštudoval Filozofickú fakultu Prešovskej univerzity (odbor Riadenie kultúry). Absolvoval tiež 6-ročné štúdium na Konzervatóriu Jozefa Adamoviča v Košiciach v odbore hra na gitaru.

 Referencie 

 Externé odkazy 
 YouTube – oficiálny kanál Martina Skubana